
–	der henviser til artikel 4 og 36 i Folkerepublikken Kinas forfatning,
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at Ilham Tohti i 2014 blev dømt efter politisk motiverede anklager om "separatisme" og idømt livsvarigt fængsel; der henviser til, at han arbejdede for at fremme dialogen mellem uighurer og han-kinesere; der henviser til, at han fik tildelt Sakharovprisen i 2019;
B.	der henviser til, at Gulshan Abbas afsoner en 20-årig dom for falske terrorrelaterede anklager vedrørende hendes søsters aktiviteter, som er en forsvarer for menneskerettighederne for forfulgte uighurer i Folkerepublikken Kina;
C.	der henviser til, at dette afspejler Folkerepublikken Kinas myndigheders systemiske undertrykkelse af uighurer i Den Autonome Region Xinjiang Uighur (XUAR); der henviser til, at uighurer tilbageholdes vilkårligt i interneringslejre og tvinges til at give afkald på deres etniske identitet og religiøse overbevisning;
D.	der henviser til, at forsvaret af menneskerettigheder, demokrati og retsstatsprincippet bør stå i centrum for forbindelserne mellem EU og Folkerepublikken Kina;
1.	fordømmer på det kraftigste Folkerepublikken Kinas krænkelser af menneskerettighederne for uighurer og mennesker i Tibet, Hongkong, Macao og på det kinesiske fastland;
2.	opfordrer indtrængende Folkerepublikken Kina til øjeblikkeligt og betingelsesløst at løslade Ilham Tohti og Gulshan Abbas samt de personer, der vilkårligt tilbageholdes i Kina, og dem, som EU nævnte under den 57. samling i FN's Menneskerettighedsråd, garantere deres adgang til lægebehandling og advokatbistand, give oplysninger om deres opholdssted og sikre deres ret til familiebesøg; opfordrer EU og medlemsstaterne til i denne henseende at lægge pres på alle kontakter på højt plan;
3.	opfordrer EU og medlemsstaterne til at vedtage yderligere sanktioner mod højtstående embedsmænd og enheder, der er involveret i menneskerettighedskrænkelser i Folkerepublikken Kina;
4.	kræver, at de kinesiske myndigheder indstiller deres undertrykkelse af og direkte angreb på uighurer med urimelige politikker, herunder intensiv overvågning, tvangsarbejde, sterilisering, foranstaltninger til forebyggelse af fødsler og ødelæggelse af uighurernes identitet, hvilket udgør forbrydelser mod menneskeheden og en alvorlig risiko for folkedrab; opfordrer til lukning af alle interneringslejre;
5.	fordømmer på det kraftigste Folkerepublikken Kina for ikke at gennemføre henstillingerne fra FN's Højkommissariat for Menneskerettigheder; opfordrer Folkerepublikken Kina til at give FN's Højkommissariat for Menneskerettigheder uafhængig adgang til Den Autonome Region Xinjiang Uighur og opfordrer FN's Højkommissariat for Menneskerettigheder til at udsende en omfattende situationsopdatering og en handlingsplan for at holde Folkerepublikken Kina ansvarlig;
6.	udtrykker beklagelse over Folkerepublikken Kinas manglende engagement i menneskerettighedsdialogen og manglen på resultater;
7.	opfordrer medlemsstaterne og det internationale samfund til at suspendere udleveringsaftaler med Folkerepublikken Kina og Hongkong, overholde princippet om non-refoulement og gennemføre FN's Højkommissariat for Menneskerettigheders rapport;
8.	opfordrer indtrængende medlemsstaterne til at imødegå den tværnationale undertrykkelse af kinesiske systemkritikere og af uighurerne på deres område og retsforfølge de ansvarlige personer;
9.	glæder sig over EU's forordning om tvangsarbejde og insisterer på, at den gennemføres fuldt ud; opfordrer virksomheder, der opererer i Kina, navnlig i Den Autonome Region Xinjiang Uighur, til at overholde deres HR due diligence-forpligtelser;
10.	pålægger sin formand at sende denne beslutning til myndighederne i Folkerepublikken Kina, Unionens højtstående repræsentant for udenrigsanliggender og sikkerhedspolitik og næstformand for Kommissionen (HR/NF), Kommissionen, medlemsstaterne og De Forenede Nationer.

